Ατρόμητος Ε.Σ. Ηρακλής Πειραιά

Ο Ατρόμητος Ε.Σ. Ηρακλής Πειραιά είναι ελληνικός αθλητικός σύλλογος που δραστηριοποιείται στα Καμίνια, στην ευρύτερη περιοχή του Πειραιά, όπου και βρίσκεται η έδρα του, το Κλειστό Γυμναστήριο Καμινίων. Αγωνίζεται με χρώματα το μπλε και το λευκό. Διατηρεί τμήματα καλαθοσφαίρισης για αθλητές και αθλήτριες όλων των ηλικιακών ομάδων.

Ο σύλλογος ιδρύθηκε αρχικά το 1985, ως τμήμα του ιστορικού συλλόγου Π.Α.Ο. Ατρόμητος Πειραιώς, όμως το 1990 και με απόφαση της Γενικής Συνέλευσης, διαχωρίστηκε από τον σύλλογο και συνέχισε αυτόνομα πλέον, με την ονομασία Σ.Φ. Ατρόμητος Πειραιά. Το 2000 ενώθηκε με τον Ηρακλή Πειραιά, και δημιουργήθηκε ο νέος σύλλογος, με ονομασία Ε.Σ.Η. Ατρόμητος Πειραιά, όπου συνεχίζει ως σήμερα.

Τμήμα καλαθοσφαίρισης ανδρών

Ιστορική αναδρομή 

Κατά την αγωνιστική περίοδο 2010-11 ο σύλλογος συμμετείχε στο Πρωτάθλημα της Δ' Κατηγορίας Ανδρών της Ε.Σ.ΚΑ.Ν.Α. καταλαμβάνοντας στην τελική βαθμολογία τη 15η και τελευταία θέση. Την επόμενη χρονιά, 2011-12, ολοκλήρωσε τις αγωνιστικές του υποχρεώσεις και πάλι τελευταίος, και συγκεκριμένα στη 16η θέση.

Τρέχουσα αγωνιστική περίοδος 

Κατά την τρέχουσα αγωνιστική περίοδο, 2012-13, ο Ατρόμητος Ε.Σ. Ηρακλής Πειραιά έλαβε μέρος στο Πρωτάθλημα Δ' Κατηγορίας Ανδρών της Ε.Σ.ΚΑ.Ν.Α., ολοκληρώνοντας τις αγωνιστικές του υποχρεώσεις στην 11η θέση του βαθμολογικού πίνακα.

Έδρα του συλλόγου είναι το Κλειστό Γυμναστήριο Καμινίων, χωρητικότητας 300 θεατών.

Τμήμα καλαθοσφαίρισης γυναικών

Ιστορική αναδρομή 

Κατά την αγωνιστική περίοδο 2000-01, διαγωνιζόμενη στο Πρωτάθλημα της Α' Κατηγορίας Γυναικών της Ε.Σ.ΚΑ.Ν.Α., η ομάδα κατέκτησε την κορυφή του βαθμολογικού πίνακα, λαμβάνοντας το δικαίωμα συμμετοχής στη Β' Εθνική Κατηγορία.

Την αγωνιστική περίοδο 2001-02 η ομάδα των Καμινίων ολοκλήρωσε τις αγωνιστικές της υποχρεώσεις στην 6η θέση της βαθμολογίας του Ομίλου Νότου έχοντας συγκεντρώσει 11 νίκες και 11 ήττες. Την επόμενη χρονιά, 2002-03, με 11 νίκες και 9 ήττες συγκομιδή, τερμάτισε στην 7η θέση.

Την περίοδο 2003-04 η Β' Εθνική καταργήθηκε και η ομάδα μεταφέρθηκε στον Όμιλο Νότου της Α2 Εθνικής Κατηγορίας. Στην τελική κατάταξη κατέλαβε την 8η θέση, γνωρίζοντας εν τέλει τον υποβιβασμό στο οικείο της τοπικό πρωτάθλημα.

Κατά την αγωνιστική περίοδο 2008-09, διαγωνιζόμενη στο Πρωτάθλημα της Α' Κατηγορίας Γυναικών της Ε.Σ.ΚΑ.Ν.Α., η ομάδα τερμάτισε στην 7η θέση σε σύνολο 15 ομάδων. Την επόμενη χρονιά, 2009-10, ο σύλλογος ολοκλήρωσε τις αγωνιστικές του υποχρεώσεις για την κανονική περίοδο στην 3η θέση της βαθμολογίας, κερδίζοντας μία θέση στα Play-offs. Εν τέλει αποκλείστηκε στα προημιτελικά από τους Κυρίαρχους Παλαιάς Κοκκινιάς.

Η πορεία της ομάδας την περίοδο 2010-11 υπήρξε ακόμη πιο επιτυχημένη. Στα πλαίσια της κανονικής περιόδου άγγιξε την 3η θέση της κατάταξης περνόντας επιτυχώς στη φάση των Play-offs. Μέσω της διαδικασίας αυτής κατόρθωσε να φτάσει μέχρι τη σειρά των τελικών, χάνοντας όμως την άνοδο στην Α2 Εθνική από το Ελληνικό.

Την επόμενη αγωνιστική περίοδο, 2011-12, ο Ατρόμητος-Ηρακλής κατέλαβε την 5η θέση της κανονικής περιόδου, μπαίνοντας για άλλη μια χρονιά στα Play-offs. Αρχικά ξεπέρασε το εμπόδιο του Προφήτη Ηλία περνώντας στην κορυφαία τετράδα. Τελικά απέτυχε να εισέλθει στη σειρά των τελικών και τερμάτισε στην 4η θέση, έχοντας αντιμετωπίσει στους μικρούς τελικούς την Αργυρούπολη.

Την επόμενη χρονιά, 2012-13, οι επιδόσεις της ομάδες ήταν χειρότερες σε σχέση με τα προηγούμενη έτη: τερμάτισε στην 7η θέση του βαθμολογικού πίνακα, μένοντας εκτός Play-offs μετά από μεγάλο χρονικό διάστημα.

Ο Ατρόμητος-Ηρακλής έχει κατακτήσει σε τέσσερις διαφορετικές περιστάσεις το Κύπελλο Γυναικών της Ε.Σ.ΚΑ.Ν.Α. και συγκεκριμένα κατά τα έτη 1999, 2000, 2006 και 2008.

Τρέχουσα αγωνιστική περίοδος 

Κατά την τρέχουσα αγωνιστική περίοδο, 2013-14, ο Ατρόμητος Ε.Σ. Ηρακλής Πειραιά διαγωνίστηκε στο Πρωτάθλημα της Α' Κατηγορίας Γυναικών που διοργάνωσε η Ε.Σ.ΚΑ.Ν.Α., καθώς και στο Κύπελλο Γυναικών της ίδιας Ένωσης. Ολοκλήρωσε τις αγωνιστικές του υποχρεώσεις για την κανονική περίοδο στην 8η θέση της βαθμολογίας, μένοντας εκτός των Play-Offs, όπου συμμετείχαν τη χρονιά αυτή 4 αντί για 8 ομάδες.

Έδρα του συλλόγου είναι το Κλειστό Γυμναστήριο Καμινίων, χωρητικότητας 300 θεατών. Τη θέση του πρώτου προπονητή κατέχει ο κ. Κατσίγρας.

Δείτε επίσης 
 Π.Α.Ο. Ατρόμητος Πειραιώς

Παραπομπές 

Ατρόμητος Πειραιώς
Αθλητικοί σύλλογοι Πειραιά
Ελληνικοί σύλλογοι καλαθοσφαίρισης
Σωματεία Ε.Σ.ΚΑ.Ν.Α.
Ιδρύσεις αθλητικών συλλόγων το 2000
Ιδρύσεις ομάδων καλαθοσφαίρισης το 2000